Contadora-gruppen

Contadora-gruppen var en samling av utenriksministre fra Colombia, Mexico, Panama og Venezuela, som arbeidet for en fredsløsning for konfliktene i Mellom-Amerika på 1980-tallet. Gruppen møttes første gang 9. januar 1983 på øyen Contadora i Panama, som også ga gruppen navn.«Ni latinamerikanske og mellomamerikanske», NTBtekst, 11. september 1985. De fire opprinnelige landene i gruppen fikk senere tilslutning til sitt arbeid fra den såkalte støttegruppen bestående av Argentina, Brasil, Peru og Uruguay.«Utenriksministre bekymret over utv. i Latin-Amerika», NTBtekst, 27. juni 1988.

Målet for gruppens arbeid var å skape fred i regionen, i særdeleshet ved få slutt på borgerkrigene i El Salvador og Guatemala, samt konfrontasjonen mellom Nicaragua og USA.Prince of Asturias Awards, International Cooperation 1984, besøkt 30. oktober 2009. I mai 1983 samlet Contadora-gruppen representanter for Nicaragua, Costa Rica, Honduras, El Salvador og Guatemala om en felles agenda for å nå dette målet. Gruppen forsøkte å få til avvæpning og demobilisering av geriljaorganisasjoner i regionen. Den rettet i 1984 sin oppmerksomhet mot Nicaragua der den søkte å fremme politiske reformer for å forhindre en direkte militær intervensjon fra USA. Prosessen støtte på vanskeligheter og i 1985 dannet Argentina, Brasil, Peru og Uruguay en støttegruppe for å styrke fredsprosessen. Framskritt ble imidlertid først oppnådd i mai 1986, da fem mellomamerikanske presidenter møttes for å undertegne Esquipulas-erklæringen. Prosessen, som ble startet av Contadora-gruppen, ble fra 1987 av videreført av Costa Ricas president Óscar Arias Sánchez.

Contadora-gruppen ble i 1984 tildelt Fyrsten av Asturias' pris for internasjonalt samarbeid.

Referanser

Kategori:Mellom-Amerika
Kategori:Fred
Kategori:Fredsavtaler
Kategori:Mottakere av den internasjonale Simón Bolívar-prisen